
REZUMAT - Şcoala de compoziţie din secolul XX din Cluj-Napoca este cunoscută 
pentru atitudinea modernă moderată, printre reprezentanţi numărându-se figura lui Vasile 
Herman, compozitor şi muzicolog. Activitatea sa de lungă durată poate fi plasată sub 
semnul evocării, care defineşte limbajul, alegerea trăsăturilor stilistice şi întreaga sa 
perspectivă de muzician. Lucrarea de faţă aduce argumente cu privire la simţul evocării 
ca o resursă interioară importantă ce conduce la rememorarea amintirilor, folosirea 
istoriei ca sursă de inspiraţie şi utilizarea imaginaţiei pentru a recrea atmosfera muzicală 
a unei lumi străvechi. 

1. Introducere 


Ca o extensie a interesului meu pentru școala de compoziţie şi muzicologie din 
Cluj-Napoca condusă de Sigismund Toduţă, vă propun câteva reflecţii asupra concepției 
creative a lui Vasile Herman.! Discipol al lui Sigismund Toduţă, profesor de forme la 
Academia de Muzică „Gheorghe Dima”, Herman (1929-2010) a fost un compozitor şi 
muzicolog ale cărui preocupări se completau una pe cealaltă: uneori compozițiile duceau 
la concluzii teoretice, alteori studiile muzicologice erau urmate de compoziţii legate de 
acestea. Acest dualism în activitatea muzicală a lui Herman constituie una dintre 
principalele caracteristici ale stilului său. A fost un muzician prolific, cu peste 120 de 
lucrări scrise în majoritatea genurilor muzicale, inclusiv cinci simfonii, o operă, multe 
cantate, lucrări pentru diferite ansambluri instrumentale şi camerale, coruri. Activitatea 
sa ca profesor s-a soldat cu nişte colecţii de prelegeri în care studiul formelor este 

organizat în funcţie de epoci stilistice. În plus, datorită obiceiului de a organiza sesiuni 
ştiinţifice în care profesorii trebuiau să prezinte rezultatele cercetărilor lor, în biblioteca 
Academiei de Muzică „Gheorghe Dima” au fost păstrate numeroase lucrări. Numele lui 
Vasile Herman a apărut frecvent în aceste colecţii, timp de mai bine de 40 de ani. Prin 
comparaţie, colegii săi, de asemenea compozitori sau profesori la același Conservator, au 
lăsat doar câteva lucrări de-a lungul carierei lor. Un fapt interesant, numărul de studii 
scrise de Herman a fost depăşit doar de cele ale lui Romeo Ghircoiaşiu, profesor de istoria 
muzicii. Este relevant faptul că deşi a susținut că cercetarea a fost doar o datorie, numărul 
şi consistenţa studiilor sale dezvăluie un muzicolog analitic serios. Nu e de mirare că 
înţelegerea concepției sale artistice este luminată de multitudinea de studii scrise în timpul 
activităţii sale de o viață. De regulă, cursurile de forme prezintă aspecte analitice ale 
tradiţiei muzicale europene, în timp ce majoritatea celorlalte studii muzicologice se ocupă 
de diferite chestiuni ale muzicii româneşti. 

Referirea sistematică la valorile muzicii culte europene şi ale tradiţiei folclorice 
românești reprezintă o atitudine coerentă pentru şcoala de compoziţie fondată de 
Sigismund Toduţă, dar în acelaşi timp incluzând perspective personale provenite de la 
fiecare dintre discipolii săi. Munca cu Toduţă a însemnat (printre altele) şi exerciţii de stil 
pentru dobândirea deprinderilor componistice din fiecare epocă a istoriei muzicii. Această 
practică a favorizat formarea unei legături cu tradiţia europeană, ceea ce a influențat 
drumul elevilor săi. Majoritatea au urmat modernismul moderat în compoziţie, 
complementar modernismului mai radical al şcolii bucureştene. Poate că trebuie 
menţionată aici o excepţie: personalitatea lui Cornel Ţăranu, compozitor mai radical şi 
mai avangardist decât colegii săi, cu toate că a păstrat o legătură discretă cu spiritul 
ardelean. 

Pe măsură ce fiecare dintre discipolii lui Toduţă a experimentat şi şi-a ales calea, 
Vasile Herman a combinat admiraţia pentru trecut cu gustul său pentru cercetare, 
petrecând mai bine de zece ani într-un efort substanţial de a analiza folclorul românesc, 
de a clarifica şi de a decide asupra propriului instrumentar de compoziție. Întotdeauna a 
crezut că este important să caute dincolo de simpla citare de melodii, ritmuri sau 
împrumutul anumitor elemente. Deși a folosit toate aceste posibilități, studiile teoretice 
serioase (arheologie muzicală — așa cum le numea el) l-au condus la concluzia că există 
anumite formule esenţializate aparținând stratului arhaic al folclorului care puteau fi 
folosite în compoziţie şi tratate ca „micro-serii”. Aceste formule fac obiectul unei variaţii 
continue prin transpoziţie, interpolare, inversare şi aşa mai departe, aducând un parfum 
contemporan, dar cu un sunet ancestral şi un ethos românesc autohton. 

2. Simţul evocării 


Fiind deja familiarizată cu atitudinea lui Vasile Herman cu privire la procesul de 
compoziţie şi legătura dintre analiză şi inspiraţie?, găsesc şi alte trăsături coerente care îi 
definesc stilul. Modul modern de utilizare a formulelor şi ritmurilor folclorice esenţiale 
pare să nu fie suficient pentru a construi atmosfera generală a muzicii sale. Unele scrieri, 
împreună cu observarea tendinţelor din compoziţiile sale, duc la concluzia că experiența 
ştiinţifică a fost completată de un simţ al evocării care a devenit trăsătură stilistică. Una 
dintre compoziţiile lui Herman se numeşte chiar Memoria timpului. Evocare simfonică 
(1985), cu un conţinut programatic declarat, dar acesta este doar un exemplu printre alte 
lucrări reprezentative. Mă voi concentra asupra unor deschideri pe care le aduce ideea de 
evocare, folosind semnificaţii generale care ar putea avea ca rezultat o mai bună înțelegere 
a concepţiei generale a lui Herman. 


2.1. Amintiri 


Oxford Learner 's Dictionary oferă o explicaţie pentru evocare ca fiind „actul de a aduce 
un sentiment, o amintire sau o imagine în mintea ta”3. În cazul lui Vasile Herman, vom 
lua în considerare amintirile din copilărie ale sunetelor cotidiene dintr-un sat ardelean în 
care compozitorul îşi petrecea vacanţele. Nu există multe referiri la amintiri în textele sale 
scrise; de fapt, doar câteva interviuri le menţionează, iar unele dintre studii fac uşoare 
sugestii, dar modul în care tratează materialul muzical este mai mult decât convingător în 
ceea ce priveşte importanţa lor în configuraţia stilului său. 

Analizând teoria evocării în Estetica muzicii, Roger Scruton, pe lângă aducerea unor 
critici, menționează importanța recunoaşterii și asocierii.* În acest context, evocarea 
înseamnă pentru Herman a imita sunete, sau a rememora o lume, în special atmosfera 
rurală cu care era familiar. Referirea la tinereţe este evidentă în lucrări precum Cela cu 
horile, compusă în anii de tinereţe, un autoportret muzical, de când era cunoscut printre 
ţărani ca „nepotul popii Pintii, cela cu horile”. 

Evocarea unui loc este un mod de a rememora amintiri. Eero Tarasti afirma in 
Semiotica existențială: „în muzică, poetica locului poate apărea în portretizarea sonoră 
emblematică a unui loc. Cel mai primitiv caz este peisajul muzical, în care muzica se 
referă direct la spiritul unui loc şi evocă acel spirit cu fidelitate prin imitație muzicală.”5 


2 Boancă, Personalităţi ale artei muzicale: Vasile Herman. 
3 The Oxford Learner’s Dictionaries. 

4 Scruton, The Aesthetics of Music, 145-146. 

5 Tarasti, Existential Semiotics, 165. 

Sunt multe pagini în compoziţiile lui Vasile Herman unde tendinţa nu este de a înfățișa 
geografia unui loc, sau a unui peisaj, ci etosul, recreând mediul păstrat de memoria sa. 
Compozitorul a mărturisit că satul în care şi-a petrecut vacanţele, Mocira, aproape de Baia 
Mare, în nordul Transilvaniei, a reprezentat pentru el aproape un spaţiu cosmic. 

Procedura de portretizare a acestui ambient implică creativitate şi nu înseamnă lipsă 
de perspectivă modernă. Herman era conştient de noile tehnici în compoziţie, le-a testat 
şi le-a folosit selectiv (cum ar fi indeterminismul din Grafica musicale pentru unul sau 
două piane — 1969 — sau în Viersuri de dor — 1970; tehnica dodecafonică şi serialismul în 
Patru cântece pe versuri de George Bacovia și Mihai Beniuc — 1964). Pe lângă prezența 
micro-seriilor folclorice specifice, a ritmurilor şi a folosirii frecvente a rubato-ului, se 
remarcă un rol tot mai mare al percuţiei, în special al instrumentelor care sugerează sunete 
şi zgomote recognoscibile într-un mediu rural. Începând cu anii *60 lucrările sale arată o 
preferință clară pentru acest grup. Evocarea simfonică menţionată mai sus, compusă 
pentru o mare orchestră clasică (aproximativ 70-75 de instrumentiști), include trei grupuri 
de percuție, inclusiv toacă, woodblocks (bloc de lemn), campanelli (glockenspiel), 
cowbells (talangă), raganella şi alte tipuri de clopoței. Prezenţa timbrurilor variate ale 
percuţiei poate fi privită ca o atitudine modernă, chiar specifică muzicii secolului XX. 
Dar în cazul lui Herman, este mai mult decât atât. O consider parte a simțului evocării, 
influenţată de amintirile pe care le-a păstrat. În acest sens, el a fost nu doar în postura de 
observator al fenomenului folcloric, ci şi de „insider”. Iar acest grup de instrumente l-a 
ajutat să imite sunetele familiare, recreând spiritul satului românesc. Sensul muzicii 
depinde de familiaritate, asociere şi, după cum afirmă Burkholder, de cunoştinţele 
ascultătorului. Tindem să asociem elementele familiare pe care le recunoaştem în muzică 
cu aspecte ale contextului sau ocaziei în care le-am auzit.” Intenția lui Vasile Herman a 
fost de a oferi sunete şi zgomote recognoscibile într-o perspectivă reinterpretată, 
reprezentând trecutul prin muzică şi plasându-l într-un context nou, bazat exact pe 
familiarizarea cu elementele din muzica sa şi pe asocierea cu atmosfera rurală 
românească. Mă reîntorc la una dintre confesiunile lui Herman referitoare la legătura 
dintre amintirile sale şi rolul percuţiei în lucrările sale: 


Uneori, seara, stăteam pe marginea dealului, iar în jos, la vale, prin iarba înaltă se auzeau frânturi de cântec 
ale oamenilor care mai erau la muncă, triluri de păsări, tălăngi de vite, şi în acelaşi timp, ca un ecou, baterea 
coasei pe un ic de metal, un fundal sonor deosebit şi pitoresc. Dacă mai adaug că peste toate acestea se 
suprapunea dangătul clopotelor care anunțau vecernia, aş putea spune că eram martorul unei adevărate 
simfonii a amurgului. Alteori, răsunau peste sat cântece de înmormântare, de nuntă sau pentru diferite 
ritualuri, slujba de la biserică, utrenia, paraclisul — sonorități topite în creuzetul sufletului meu. Ulterior, 
sublimate în compozițiile de maturitate, s-au transformat în lucrări cameral-simfonice în care percuţia aduce 
un freamăt care oferă muzicii de cameră valenţe simfonice. Zgomotele satului, înregistrate în subconştientul 


6 Constantinescu, „De la țimbala la pianul de concert”. 
7 Burkholder, „A Simple Model for Associative Musical Meaning”, 78. 

meu, m-au determinat să utilizez mult în compoziţie, după anii '60, timpanii, tobele, gongurile şi alte 
instrumente care evocau ambianța în care m-am format. 


Intenţia de a evoca un loc familiar este menționată în mod explicit aici. Emanciparea 
instrumentelor de percuție în lucrările lui Herman poate fi observată în compoziţii precum 
Panrhythmikon pentru cinci grupuri de percuție (1982), Concertul pentru coarde şi 
instrumente de percuție (1986), Cântece în lemn (1996) sau simfonia sa pentru 
instrumente de percuție numită Hestia (2002) . 


2.2. Istoria 


Un alt nivel de evocare se regăseşte în lucrările care au legătură cu istoria. Unele dintre 
ele aduc în atenţie evenimente sau evocă personalități; altele se bazează pe documente 
sau texte aparținând unor personaje istorice. Compozitorul nutrea un real ataşament față 
de istoria României, iar această atitudine i-a oferit nu doar posibilitatea de a evoca 
personaje ilustre, ci şi o soluţie în contextul comunist. Suntem deja familiarizați cu 
cererile regimului politic de aliniere a operelor de artă la ideologie, de fapt de a folosi 
cultura ca mijloc de diseminare a ideilor lor politice. Cultura şi muzica românească erau 
sub presiune, iar compozitorii au fost nevoiţi să îşi plătească tributul lor, scriind muzică 
pentru partid, la fel cum se întâmplase cu compozitorii ruşi. Adoptarea rezoluţiei sovietice 
din 1948 împotriva așa-numitei muzici occidentale formaliste, decadente, cu regulile 
operelor acceptate politic, care serveau interesele culturii de masă, a dus la decenii de 
cenzură. Deși schimbarea de regim din 1965 a fost urmată de câțiva ani de aparentă 
relaxare, controlul strict al artei a continuat până la sfârșitul anilor '80. În această situaţie, 
direcția compoziției muzicale a fost într-o oarecare măsură o problemă de evitare a unei 
confruntări cu reprezentanţii comisiei. 

Alături de coruri (văzute ca un bun instrument de propagandă politică), cantata a fost 
unul dintre genurile preferate în muzica românească, oferind multiple modalităţi 
contemporane de a concepe ansamblul (prin folosirea diferitelor combinaţii de voci cu 
ansambluri de instrumente soliste), aliniate la viziunea muzicii secolului XX, dar aducând 
şi avantajul prezenţei textului, care putea fi manipulat pentru a exprima ideologia 
socialistă. 

Printre operele lui Herman se numără multe cantate, precum şi alte compoziţii pentru 
diferite voci şi ansambluri; faptul interesant despre acestea este că nu au legătură cu ideile 
comuniste. Direcţia aleasă a fost aceea de a evoca personalităţi româneşti, oameni politici 
sau de cultură, de la figura primului voievod ardelean (Gelu quidam Blaccus, 1996) până 


3 Constantinescu, „De la ţimbala la pianul de concert”. 

la cea a lui Mihai Viteazul, domnitor al principalelor teritorii românești pe la 1600 (Mihai 
Viteazul, 1977) sau Pintea Viteazul, un haiduc care activase în locurile copilăriei lui 
Herman (Balada lui Pintea Viteazul, 1957). Presupun că Vasile Herman credea că a 
existat o legătură între propriii săi strămoşi şi acest erou: numele familiei sale fusese 
inițial Pintea, dar în timpul dominaţiei maghiare bunicul său a fost nevoit să-l schimbe cu 
unul maghiar (o cerere care a afectat toți românii din zonele dominate ale Transilvaniei). 
Deoarece fusese în armata austro-ungară, iar generalul său austriac îi apreciase serviciile, 
i s-a permis să aleagă numele de Herman. Compozitorul a făcut câteva cercetări pentru a 
afla mai multe despre genealogia sa; era convins că o ramură a familiei sale aparţinea unei 
vechi familii nobiliare românești, iar o altă ramură avea origini ţărăneşti.” Vorbea despre 
rădăcinile sale cu pasiune şi mândrie, iar muzica reflecta o legătură profundă cu trecutul 
pe care el îl considera al său. Era plin de admiraţie pentru eroii pe care i-a evocat prin 
lucrările sale. Atitudinea faţă de istorie a fost în acelaşi timp acceptată de regim şi l-a 
salvat pe Herman de a plăti prea mult tribut cenzurii politice. De fapt, era o modalitate de 
a evita presiunea ideologiei. 

Mai mult, limbajul arhaic folosit în unele scrieri istorice era atrăgător pentru Vasile 
Herman, deoarece corespundea dispoziţiei sale de evocare. Textele lui Neagoe Basarab!" 
(Paleomusica, 1980) sau cele ale lui Dimitrie Cantemir!! (Cornul Inorogului, 2003) s-au 
potrivit cu propriul său limbaj muzical. Aceștia au adâncit sentimentul de loialitate față 
de un ascendent, legătura cu trecutul istoric, trasând o linie între vechi şi nou. De fapt, 
acesta a fost crezul artistic al compozitorului: să stabilească şi să menţină o perspectivă a 
trecutului prin muzica sa, să aducă un nou sens prin arta sa. 


2.3. Imaginaţia 


Al treilea nivel de evocare: conform Dicţionarului Cambridge, evocarea este legată de 
„faptul de a face pe cineva să-şi amintească sau să-şi imagineze ceva”!?. Amintirea se 
referă la recunoaştere, aşa cum am subliniat deja. Dar cealaltă posibilitate, imaginația, 
oferă deschideri pentru creativitate. Înseamnă nu doar a imita prin muzică, a picta peisaje 
muzicale, a simţi spiritul unui teritoriu; înseamnă, de asemenea, utilizarea informaţiilor 
despre trecut pentru a crea ceva nou. Deși prezentă de-a lungul întregii cariere a lui 
Herman, această atitudine este şi mai specifică ultimilor săi 20 de ani. Pentru o lungă 


°’ Herman a discutat frecvent despre această problemă în ultimii săi ani. În timp ce îl vizitam pentru a îmi finaliza 
cercetarea de doctorat, rememora adesea amintirile sale din copilărie. 

10 Neagoe Basarab, domnitor al Ţării Românești în secolul al XVI-lea. 

11 Dimitrie Cantemir, cărturar umanist român (enciclopedist, filozof, muzicolog şi compozitor), domnitor al 
Moldovei la sfârșitul secolului al XVII-lea şi începutul secolului al XVIII-lea. 

12 The Cambridge English Dictionary, https://dictionary.cambridge.org/dictionary/english/evocation. 

perioadă de timp, interesul său a fost orientat către dovezile (uneori speculații) privind 
strămoşii de pe teritoriile româneşti. Herman era preocupat nu doar de muzică, ci de 
descoperirile arheologice, de teoriile istorice şi lingvistice, înconjurându-se cu documente 
şi scrieri pe această temă. Aşadar, a trecut de la reamintire la imaginaţie, „visând” la 
posibila muzică a unei lumi ancestrale, în care amintirile folclorului viu şi concluziile 
ştiinţifice bazate pe cercetări se amestecau cu speculaţii asupra modului în care ar fi sunat 
muzica strămoşilor noştri. Acesta este un nivel de sublimare, unde sugestia depăşeşte 
reprezentarea. Visul posibilei muzici a strămoşilor noştri este reprezentat şi de compoziții 
denumite cu cuvinte presupuse ca aparținând vechiului vocabular traco-dac, o recreare 
imaginativă a unui mediu muzical primitiv. Numele menționat mai sus, Hestia (simfonie 
pentru instrumente de percuție), este o aluzie la o zeitate străveche, zeița care păzeşte 
focul sacru. Termenul este asociat şi cu ideea de esență sau inimă şi conexiune continuă 
cu valorile morale și spirituale sacre. În același mod, Avrazax pentru trombon și percuție 
ad libitum (2001) trimite către o legendă a strămoaşei fecioare care a adus pe lume 
Gemenii divini. Din cauza chinului ei în timpul naşterii, ea a fost numită Mânioasa, 
Îndurerata (Avrazax) și legată de zeița războiului. Întreaga legendă a inspirat alte 
compoziţii: Belagines pentru orchestră mică, 2004 (adică naștere pură, de asemenea legi 
străvechi), Hebriz-Elmos pentru flaut şi clarinet, 2003 (locul nașterii) şi Gemenii divini 
pentru două viori, 2009. Găsim de asemenea şi lucrări numite cu termeni traco-daci, ca: 
Avlana, 2004 (prima zi a săptămânii, dedicată zeiței-mamă), Acamas, 2006 (în unele 
versiuni un erou trac, ucis în războiul troian), sau Aizis, 2009 (o aşezare dacică, 
menţionată de împăratul Traian în scrierile sale). Muzica lui Herman din ultimele decenii 
îmbrățișează ideea de esență, cu elemente melodice şi ritmice laconice care implică 
evoluţia continuă a materialului esențializat. Alături de efectele timbrale, acestea sunt 
asociate cu o lume primitivă adusă la viaţă de imaginaţia compozitorului. 

Pasiunea pentru istorie (aproape obsesie în ultimii ani de viaţă) l-a determinat pe 
Vasile Herman să caute rădăcinile tradiţiei românești în muzică. Ca cercetător, a încercat 
să detecteze cel mai profund strat al folclorului, cu elemente pe care le-a împrumutat 
pentru muzica sa. Pentru a reprezenta diferitele etape ale evoluţiei materialului folcloric, 
Herman a scris în primul deceniu al secolului XXI un Requiem trac şi un Requiem profan. 
Requiem-ul trac foloseşte o combinaţie de texte care seamănă cu incantaţii, trimițând la 
ritualuri de trecere arhaice precreştine. Muzica foloseşte formule cu sunete puține, 
conform ideii expuse în studiile teoretice că intonațiile de câteva note plasează multe 
exemple de cânt autohton în zona arhetipurilor. Reguiemul profan este mai legat de 
tendinţa de evocare a amintirilor, deoarece foloseşte un ansamblu de femei care intonează 
bocete folclorice, prin tradiţie, parte integrantă a ritualurilor de trecere. Textul este, de 
asemenea, mai recent, combinând elemente creștine cu reminiscenţe rituale păgâne. Şi, 

ca o legătură interesantă, între secțiunile acestei lucrări Herman a inserat două momente 
instrumentale, numite Memoria timpului. 

În același timp, limbajul cvasi-arhaic al libretului de operă al lui Herman (2001) 
completează atmosfera misterioasă a subiectului, într-o versificare asemănătoare baladei. 
După ce a încercat să colaboreze cu câţiva libretiști, Herman a decis să scrie el însuși 
textul. Povestea implică personaje mitologice folclorice, începând cu Pasărea Măiastră 
care dă titlul operei, continuând cu Făt-Frumos sau Magul, şi încearcă o sinteză pe diferite 
straturi de semnificaţie. De exemplu, Pasărea măiastră nu este doar o aluzie la creatura 
mitologică, ci aminteşte de întruchiparea acestui ideal în concepția sculpturală a lui 
Constantin Brâncuşi. Printr-o intersecţie de straturi, ea este identificată şi cu Ileana 
Cosânzeana, frumuseţea feminină ideală din basmele româneşti. Multe simboluri ale 
culturii şi folclorului românesc sunt evocate şi combinate în încercarea de a anula 
disparitatea de timp şi de a îmbrăţişa arta şi cultura țăranilor într-o sinteză artistică. Textul 
operei aduce aluzii la crezul lui Herman, deoarece soarta lui pare să semene parţial cu cea 
a lui Făt-Frumos şi parţial cu cea a Magului. Versurile din scena a doua a actului al doilea 
oferă un autoportret care subliniază legătura inerentă dintre creator şi amintiri. Ele îi 
definesc cântecul, soarta, fiinţa şi întreaga sa artă este pusă sub semnul unui cântec al 
reamintirii. 

Ce cântece vrăjite și ce „Viersuri de dor” 

M-adie, mă săgeată şi amintiri mă dor 

O ființă zbuciumată fost-am din veci de veci 

lar soarta-mi nu se-ndreaptă spre dalbele poteci (...) 


O, cânt al amintirii, o, viers de dor ce arde, 
El deapănă-n vecie al vieţii mele caier." 


Concluzii 


Modernismul moderat în muzică este adesea înţeles ca o atitudine retrogradă. Cu toate 
acestea, atunci când tradiţia muzicală occidentală este combinată cu inspiraţia provenită 
din folclor, asistăm la o sinteză originală. Aceasta era credinţa lui Vasile Herman, care a 
urmat cu consecvență această cale. În cazul lui, inspiraţia găsită în tradiţie nu a fost doar 
o chestiune de alegere, ci o resursă interioară care i-a influenţat întregul proces de 
compoziţie. Plasarea activității muzicale a lui Vasile Herman sub lentila simțului său de 
evocare înlesnește înţelegerea trăsăturilor sale stilistice. Legătura dintre tradiţie şi 
inovaţie şi, pe de altă parte, dintre folclor şi muzica cultă, este fundamentală de-a lungul 
întregii sale cariere. Evocarea este o atitudine constantă, oferind coerență stilistică, totuşi 
exprimată în mai multe moduri, de la reprezentarea amintirilor până la evocarea 


B Opera Pasărea măiastră, actul II, manuscris. 

personalităților istorice sau imaginarea şi sugerarea posibilei muzici a unei lumi arhaice. 
Rezultatul activităţii sale muzicale confirmă că evocarea poate fi exprimată ca „recreare 
imaginativă”!4. Selecţia mijloacelor artistice este determinată de tendinţa sa evocatoare şi 
justificată de respectul pentru artefactele culturale. În cele din urmă, toate acestea pot fi 
văzute ca amintiri depuse în seiful creativităţii. 

